
Δευτέρα, 24 Αυγούστου 2026

ΔΕΛΤΙΟ ΤΥΠΟΥ

Σύλληψη αλλοδαπού διακινητή και εντοπισμός 17 αλλοδαπών στην περιοχή Μεσοχωρίων Καρύστου – Κατάσχεση οχήματος ΑΜΚΕ

Τις πρώτες πρωινές ώρες σήμερα, στελέχη της Λιμενικής Αρχής της Κύμης προέβησαν στη σύλληψη ενός 27χρονου αλλοδαπού (υπηκόου Συρίας), ως διακινητή, για παράβαση του άρθρου 25 του Ν. 5038/2023 («Κώδικας Μετανάστευσης»), καθώς και στον εντοπισμό συνολικά δεκαεπτά (17) αλλοδαπών (ένας ενήλικας άνδρας, εννέα γυναίκες και επτά ανήλικοι) στερούμενων ταξιδιωτικών εγγράφων, στην περιοχή Μεσοχωρίων του Δήμου Καρύστου.
Ειδικότερα, κατόπιν αξιοποίησης πληροφοριών, στελέχη του Λιμεναρχείου Κύμης εντόπισαν επί του κεντρικού δρόμου στην περιοχή «Ράπταιοι» ακινητοποιημένο λόγω βλάβης ένα λευκό Ι.Χ.Ε. όχημα τύπου van. Όπως προέκυψε από την έρευνα, το εν λόγω όχημα ανήκει σε Αστική Μη Κερδοσκοπική Εταιρεία (ΑΜΚΕ) και χρησιμοποιήθηκε ως μέσο μεταφοράς των αλλοδαπών, οι οποίοι είχαν αποβιβαστεί προηγουμένως από ιστιοφόρο σκάφος στην παραλία «Ψώρα» Μεσοχωρίων, προερχόμενοι από την περιοχή της Σμύρνης Τουρκίας, με τελικό προορισμό την Αθήνα.
Στο σημείο ακινητοποίησης του οχήματος εντοπίστηκαν αρχικά δώδεκα (12) αλλοδαποί καθώς και ο 27χρονος διακινητής. Στη συνέχεια, κατόπιν ερευνών στην ευρύτερη περιοχή, εντοπίστηκαν επιπλέον πέντε (05) αλλοδαποί, οι οποίοι είχαν διαφύγει αρχικά από το σημείο.
Κατά τη διασταύρωση των στοιχείων στη βάση δεδομένων (SIS RECAST), διαπιστώθηκε ότι σε βάρος του 27χρονου διακινητή εκκρεμούσε καταχώριση με μέτρο απόφασης επιστροφής για υπήκοο τρίτης χώρας (διοικητική απέλαση). Επιπλέον, βρέθηκε καταχώριση και για την άδεια κυκλοφορίας του ανωτέρω οχήματος.
Παράλληλα, η Διεύθυνση Ασφαλείας και Προστασίας Θαλασσίων Συνόρων (ΔΑΠΘΑΣ) σε συνεργασία με τη Λιμενική Αρχή της Κύμης αναλύει και επεξεργάζεται σε βάθος όλα τα στοιχεία που έχουν προκύψει, διερευνώντας τη ενδεχόμενη συμμετοχή των εμπλεκομένων και σε άλλες παρόμοιες περιπτώσεις παράνομης διακίνησης.
Από τη Λιμενική Αρχή της Κύμης κατασχέθηκε το Ι.Χ.Ε. όχημα καθώς και μία συσκευή κινητού τηλεφώνου. Ο συλληφθείς πρόκειται να οδηγηθεί ενώπιον του κ. Εισαγγελέα Πλημμελειοδικών Χαλκίδας στο πλαίσιο της αυτόφωρης διαδικασίας, ενώ οι υπόλοιποι δεκαεπτά (17) αλλοδαποί μεταφέρθηκαν στο Κέντρο Υποδοχής και Ταυτοποίησης (ΚΥΤ) Μαλακάσας με τη συνδρομή στελεχών της Αστυνομικής Διεύθυνσης Ευβοίας.
Προανάκριση διενεργείται από το Λιμεναρχείο Κύμης.

